Foto’s: AfriForum stap vir plaasmoordslagoffers, oorhandig memorandumv | Maroela Media
Foto: @LorraineClaasen op Twitter.
Volgens AfriForum is die staptog gelyktydig in Thabazimbi, Londen (Engeland), Liverpool (Engeland) asook in Vancouver in Kanada gehou ter nagedagtenis aan Robinson en ook om druk op die Suid-Afrikaanse regering te plaas om plaasmoorde in die land te prioritiseer.
“Familielede het vandag in samewerking met AfriForum ook 430 briewe aan die eerste minister van Engeland, David Cameron, by 10 Downingstraat in Londen oorhandig. In Suid-Afrika het AfriForum ŉ memorandum aan die polisie oorhandig waarin die burgerregte-organisasie die prioritisering van plaasmoorde versoek,” het Ian Cameron, AfriForum se hoof van gemeenskapsveiligheid, gesê.
Cameron het verder gesê dat daar by elke staptog ŉ memorandum saam met ŉ ope brief van familie én vriende voorgelees is. Daar is ook ’n oomblik van stilte gehou waarna ballonne vrygelaat is om Robinson en ander slagoffers van plaasmoorde se lewens te herdenk.
“Volgens AfriForum se statistieke, wat konserwatief bereken is, was daar al minstens 90 bevestigde plaasaanvalle in 2014, en sedert die aanstelling van die nuwe minister van polisie, Nkosinathi Nhleko, was daar al sowat 20 moorde op boere,” het Cameron gesê.
AfriForum het Judith Macgregor, die Britse hoë kommissaris in Pretoria, vroeër ook versoek om Britse burgers te waarsku voordat hulle landelike gebiede in Suid-Afrika besoek of wil bewoon.
“Ons doen die beroep op die Britse regering omdat die Suid-Afrikaanse regering nie meer die vermoë het om landsburgers en mense van ander lande te beveilig nie, veral nie in landelike gebiede nie,” het Ian Cameron, AfriForum se hoof van gemeenskapsveiligheid, gesê.
Volgens Cameron is daar versoek dat die Britse regering hul diplomatieke en politieke invloed gebruik om druk op die Suid-Afrikaanse regering uit te oefen om onder meer mev. Robinson se moordenaars vas te trek.
Foto: @afriforum op Twitter.